Document ID: 31988L0076

Nõukogu direktiiv,
3. detsember 1987,
millega muudetakse direktiivi 70/220/EMÜ mootorsõidukite heitgaaside tekitatud õhusaaste vastu võetavaid meetmeid käsitlevate liikmesriikide õigusaktide ühtlustamise osas
(88/76/EMÜ)
EUROOPA ÜHENDUSTE NÕUKOGU,
võttes arvesse Euroopa Majandusühenduse asutamislepingut, eriti selle artiklit 100a,
võttes arvesse komisjoni ettepanekut, [1]
koostöös Euroopa Parlamendiga, [2]
võttes arvesse majandus- ja sotsiaalkomitee arvamust [3]
ning arvestades, et:
siseturu järkjärguliseks väljakujundamiseks ajavahemikul kuni 31. detsembrini 1992 on tähtis vastu võtta meetmed; siseturg hõlmab sisepiirideta ala, kus on tagatud kaupade, isikute, teenuste ja kapitali vaba liikumine;
Euroopa ühenduste keskkonnakaitset käsitlevas esimeses tegevusprogrammis, mille nõukogu 22. novembril 1973 heaks kiitis, kutsuti ühendust üles võtma arvesse viimaseid teaduses tehtud edusamme võitluseks mootorsõidukitest paiskuvatest gaasidest tekkiva atmosfääri saaste vastu ning vastavalt muutma eelnevalt vastuvõetud direktiive; kolmandas tegevusprogrammis nähakse ette lisameetmed, mis tuleb võtta mootorsõidukite gaasiliste heitmete praeguste määrade tunduvaks vähendamiseks;
nõukogu direktiivis 70/220/EMÜ [4] nähakse ette sellistest mootoritest väljapaiskuvate süsinikmonooksiidi ja põletamata süsivesinike heitkoguste piirväärtused; kõnealuseid piirväärtusi vähendati esmakordselt direktiiviga 74/290/EMÜ [5] ning asendati direktiivi 77/102/EMÜ [6] alusel lämmastikoksiidide lubatavate piirväärtustega; kolme kõnesoleva reostusliigi piirväärtusi vähendati järjestikku direktiividega 78/665/EMÜ [7] ja 83/351/EMÜ [8];
komisjoni mootorsõidukitööstusele seatud nõuete arendamisele tervikliku lähenemise taotlemisega seotud töö on näidanud, et Euroopa tööstusel juba on või viimistletakse praegu mootori tehnoloogiaid, mis võimaldavad kõigi võimsustega mootorite kõnealuseid piirväärtusi veelgi alandada; kõnealuse perioodi jooksul ei ohusta see alandamine ühenduse poliitika eesmärke muudes valdkondades, eriti mis puudutab energia mõistlikku kasutamist;
siseturul ja välisturgudel on vaja soodustada vastavalt uuendusi ja tööstusalast konkurentsivõimet; on vajalik, et ühendus võtab vastu meetmed sõidukite heitmete kohta; need peavad samaaegselt silmas keskkonnakaitse kõrget taset ja võimaldavad Euroopa tingimustele kohandatud kõrgete väärtuste saavutamist, nii et nende tegelik mõju keskkonnale on samaväärne Ameerika Ühendriikides kehtivate sõiduki saaste normide mõjuga; selle eesmärgi saavutamiseks on soovitav esitada lahendus, mis muutub vastavalt sõiduki mootori võimsusele, niivõrd, kuivõrd on võimalik lubada ühenduse nõuete täitmist mõistliku hinnaga ja kasutades erinevaid tehnilisi vahendeid; vähem kui 1,4-liitriste mootorivõimsustega sõidukitele kehtestatud piirväärtused peegeldavad Euroopa selle turusegmendi tootjate praegusi tehnilisi ja majanduslikke tingimusi; 1992.-1993. aastal kohaldatavad piirväärtused kinnitatakse 1987. aastal;
käesoleva direktiivi piirväärtused põhinevad direktiivis 70/220/EMÜ kehtestatud katsetusmeetodil, kuid seda protseduuri tuleb edaspidi kohandada mitte ainult vastavalt tihedalt asustatud linnakeskuste liiklustingimustele, vaid ka tingimustele väljaspool neid keskusi; otsus sellise kohandamise kohta tuleb vastu võtta hiljemalt 1987. aastal;
direktiivi 70/220/EMÜ artikkel 5 viitab võimalusele, et tehniliste edusammudega arvestamiseks võib kohandada lisade sätteid;
plii baasil lisaainete kasutamise lõpetamiseks kütustes ja seeläbi olulist panust selle elemendi keskkonnasaaste vähendamiseks andes peaksid kõikide käesoleva direktiiviga kaetud sõidukite bensiinimootorid olema konstrueeritud nii, et nad kasutaks tööks pliivaba bensiini;
on vajalik tagada, et käesoleva direktiiviga kaetud sõidukite diiselmootoritega seotud sätted ühilduksid (võttes arvesse kõiki selliste mootorite poolt paisatavaid saasteaineid) hilisemate selliste direktiivis 72/306/EMÜ [9] viidatud mootorite poolt õhku paisatavate muude saasteainetega seotud sätete muutustega;
Euroopa standardite vastuvõtmise ja muudetud Euroopa katsetustsükli rakendamise vahelisel ajal on soovitav, et sõidukid, mis saavad tüübikinnituse vastavalt ühenduse eksporditurgude samaväärsetele normidele, peaksid kvalifitseeruma ka EMÜ tüübikinnituse saamiseks;
asutamislepingu kohaselt võivad liikmesriigid, kes seda soovivad, rakendada käesolevas direktiivis kehtestatud uusi väärtusi varem tingimusel, et nad ei keela ühenduse nõuetele vastavate sõidukite turustamist või kasutamist olenemata sellest, kas need on toodetud selles riigis või imporditud,
ON VASTU VÕTNUD KÄESOLEVA DIREKTIIVI:
Artikkel 1
Käesolevaga muudetakse direktiivi 70/220/EMÜ I, II, III, VI ja VII lisasid vastavalt käesoleva direktiivi lisale. Lisatakse uus IIIA lisa.
Artikkel 2
1. Alates 1. juulist 1988 ei tohi ükski liikmesriik mootori gaasilistest heitmetest või mootorikütuse nõuetest tulenevatel põhjustel:
- keelduda EMÜ tüübikinnituse andmisest või direktiivi 70/156/EMÜ, [10] viimati muudetud direktiiviga 87/403/EMÜ, [11] artikli 10 lõike 1 viimases taandes ettenähtud teatise väljastamisest või siseriikliku tüübikinnituse andmisest
või
- keelata selliste sõidukite kasutuselevõtmist,
kui seda tüüpi mootorsõiduki või sõiduki gaasilised heitmed ja mootorikütuse nõuded vastavad käesoleva direktiiviga muudetud direktiivi 70/220/EMÜ nõuetele.
2. Alates 1. oktoobrist 1988 ei tohi liikmesriigid enam üle 2000 cm3 võimsusega mootoriga varustatud mootorsõiduki tüübile,
alates 1. oktoobrist 1990 alla 1400 cm3 võimsusega mootoriga varustatud mootorsõiduki tüübile,
alates 1. oktoobrist 1991 1400 - 2000 cm3 (k.a) võimsusega mootoriga varustatud mootorsõiduki tüübile ja alates 1. oktoobrist 1994 sama võimsusega otsesissepritsega diiselmootoriga varustatud sõiduki tüübile
- väljastada direktiivi 70/156/EMÜ artikli 10 lõike 1 viimases taandes ettenähtud teatist
ja
- liikmesriigid keelduvad mootorsõiduki tüübile siseriikliku tüübikinnituse andmisest, kui õhusaaste ei vasta käesoleva direktiiviga muudetud direktiivi 70/220/EMÜ lisadele.
3. Alates 1. oktoobrist 1989 võivad liikmesriigid keelata üle 2000 cm3 võimsusega mootoriga varustatud mootorsõiduki tüübi,
alates 1. oktoobrist 1991 alla 1400 cm3 võimsusega mootoriga varustatud mootorsõiduki tüübi,
alates 1. oktoobrist 1993 1400 - 2000 cm3 (k.a) võimsusega mootoriga varustatud mootorsõiduki tüübi ja alates 1. oktoobrist 1996 sama võimsusega otsesissepritsega diiselmootoriga varustatud sõiduki tüübi kasutuselevõtmise,
kui õhusaaste ei vasta käesoleva direktiiviga muudetud direktiivi 70/220/EMÜ lisadele.
Artikkel 3
1. Liikmesriigid võivad keelduda siseriikliku tüübikinnituse, EMÜ tüübikinnituse või direktiivi 70/156/EMÜ artikli 10 lõike 1 teises taandes ettenähtud teatise andmisest ottomootoriga varustatud sõidukitüübile, mille mootorikütuse nõuded ei vasta käesoleva direktiiviga muudetud direktiivi 70/220/EMÜ lisadele, vastavalt käesoleva direktiivi muudatustele:
- alates 1. oktoobrist 1988 üle 2000 cm3 võimsusega mootoriga varustatud mootorsõiduki tüüpidele, välja arvatud punktis 8.1 nimetatud,
- alates 1. oktoobrist 1989 kõikidele muudele tüüpidele.
2. Alates 1. oktoobrist 1990 võivad liikmesriigid keelata ottomootoriga varustatud sõidukitüüpide, mille mootorikütuse nõuded ei vasta käesoleva direktiiviga muudetud direktiivi 70/220/EMÜ lisadele, kasutuselevõtmise, välja arvatud juhul, kui tootja esitab tõendi, millega nõustub esialgse saasteainete tüübikinnituse väljastanud tehniline teenistus, mis ütleb, et selliste sõidukite kohandamine uutele kütusenõuetele nõuab olulisi konstruktsioonimuudatusi, nimelt sisselaske- või väljalaskeklapi asukohtade materiaalse spetsifikatsiooni muutmist või surveaste vähendamist või võimsuse vähenemise kompenseerimiseks mootori võimsuse suurendamist; sellisel juhul on keeld võimalik ainult alates artikli 2 lõikes 3 nimetatud kuupäevadest.
Artikkel 4
Hiljemalt 31. detsembriks 1987 teeb nõukogu komisjoni ettepanekul järgmist:
- otsustab alla 1400 cm3 võimsusega mootoriga varustatud mootorsõiduki piirväärtuste edasise alandamise uute siseriiklike tüübikinnituste väljastamiseks hiljemalt 1992. aastal ja sõidukite kasutussevõtmiseks hiljemalt 1993. aastal,
- parandab kaasaegsete tingimustega, eriti linnavälise sõidu korraga kohandumiseks direktiivi 70/220/EMÜ III lisas sisalduva katse,
- otsustab III lisas esitatud parandatud katse jõustumise korra ja käesoleva III lisa ja direktiivi 70/220/EMÜ IIIA lisa kehtetukstunnistamise tingimused vastavalt käesoleva direktiivi muudatustele, kaasa arvatud üleminekuperiood.
Artikkel 5
Liikmesriigid jõustavad käesoleva direktiivi järgimiseks vajalikud õigusnormid hiljemalt 1. juulil 1988. Liikmesriigid teatavad nendest viivitamata komisjonile.
Artikkel 6
Käesolev direktiiv on adresseeritud liikmesriikidele.
Brüssel, 3. detsember 1987

Labels: 8
15
20